Эвтархойн Ахьмад ларамаза теш хилира Эпенди-Хьаьжас, шари1атан суьдан куьйгалхочо Дибир-Махьмас дечу къамелан. Цу шимма къона, суьпа стаг, къадарийн т1ерикъатан шайх Кунта-Хьаьжа вуьйцура. Цо кегий нах х1ора сарахь галбохуш бу, мохь тоьхна дечу зуькаре а кхойкхуш, чкъуг хьийзайойту цаьрга. Муртазекъаш галбовлуш бу вайн. Нохч-Махкара цхьаболчу наибаша а аьрзнаш до буса эскар вовшахтухуш шайна цуьнах новкъарло хуьлу бохуш. Шен дахаран т1аьхьарчу деношкахь Кунта-Хаьже къадарийн т1арикъат а делла, «телхина» вог1уш вара шайх Ташо-Хьаьжа бохура цара. И ву Кунта-Хьаьжин устаз хилларг. Цул сов, Кунта-Хьаьжин мурд ву ша аьлла араваьлла Эвтарара шайх Баматгира-Хьаьжа а. Ша Кунта-Хьаьжел 20 воккха воллушехьа, т1ерикъат т1е ца лецира цо. Шен 40 кхаьчча бен бакъо яц т1ерикъат т1елаца аьлла. И бехкам бинарг мила ву дуьйцуш а дац. Ненан кийрахь волуш дуьйна Хедица къамел деш хиллачу Кунта-Хьаьже д1ало элира цо керла т1ерикъат. Воккхачу Хьаьжас цуьнга ладуьйг1ира. Цу белхан къайле хууш х1инца Шемалан гона юкъахь цхьа а вацара.